TEMA: SÊ WEER....

Ek en Friedrich het verlede Woensdag saamgery en na Jacaranda geluister. Barney Simon het die vraag gevra: *“Hoekom loop kerke leeg?”* en *“Wat kan kerke doen dat mense weer eredienste bywoon?”*

Sy oplossing was 5 dinge:

* Minder ‘boring’ preke – dit moet waarde hê vir mense
* Rock musiek in plaas van outydse Psalms
* Lekker Sondagskool – Jeugbediening
* Kussing op die banke
* Lazy Boys agter in die kerk

Friedrich se reaksie was: “Ons doen dit alles! Dis hoekom daar nog mense na ons kerk toe kom!”

Nou ja, ek weet nie of jy daarmee saamstem nie, maar ek dink hy het ’n punt beet. Dis so belangrik dat kerke hulleself inrig om relevant te wees vir hulle tyd en hulle omgewing. Ons is nie veronderstel om ’n museum te wees van ’n tyd en lewenswyse wat nie meer bestaan nie. Ons moet kerk wees vir vandag en vir vandag se mense – kerk is immers ons! En ons leef in ’n spesifieke tyd in ’n spesifieke plek onder spesifieke mense.

So, ons gaan net nog meer moeite doen om te sorg dat Wapadrant kerk is vir vandag en vir ons!

Maar daar is ook ’n ander kant van die saak. Soos my ma altyd gesê het: *“It takes two to tango!”* ’n Gemeente kan so relevant wees as wat hy wil, as die mense nie wil nie, as die mense nie hulle kant bybring nie, dan gaan dit nie werk nie. En daarom wil ek vanoggend so bietjie met julle gesels oor een van my helde – Moses!

[Ek hoor nou die dag dat Moses een van die eerste dronk mense in die Bybel was, want die Engelse Bybel sê: *“Moses was found in the reeds motherless.”*]

Maar dis nie hoekom hy my held is nie...

Wie van julle ken hierdie prentjie? [SUPER~~H~~ZERO]

Ek het so ’n maand gelede ’n reeks van 3 by Straatkafee gepreek oor helde van my, bekende Bybelfigure waarmee ons almal groot geword het. Maar ons het so bietjie gefokus op hulle donker kante, hulle tekortkominge en ek het gedeel dat hulle juis my helde is oor die swakhede in hulle lewe.

Die wat daar was, kan julle onthou:

1. **Dawid en Goliat**

Dawid was bang en het getwyfel! Ons het gesien dat die belangrike is nie om nie bang te wees nie, om nie te twyfel nie – almal van ons is bang as ons moet doen wat reg is, almal van ons twyfel of ons dit gaan regkry! Die belangrike is om TEN SPYTE VAN my bangheid en twyfel nog steeds te doen wat reg is!

1. **Simson:**

Met Simson het ons gesien dat hy net mooi alles verkeerd gedoen het. Daar is min mense in die Bybel wat so baie sondes gedoen het, as Simson. Maar ons het ook die groot genade beleef dat maak nie saak hoe jou verlede is nie, God verlaat jou nie. God is steeds lief vir jou. God wil jou nog steeds gebruik. Daarom fokus ek nie op my verlede nie – dis vergewe! Ek fokus op my toekoms – môre gaan beter wees as vandag!

1. **Gideon:**

Daarna het ons oor Gideon gedink – Gideon die skerp ou wat vra en probleme uitdink wat niemand anders kan nie; Gideon die twyfelaar wat eers bewyse moet sien voor hy glo; Gideon die bevraagtekenaar wat selfs vir God bevraagteken; maar uiteindelik ook Gideon die dienskneg wat uit sy eie met die slimste plan vorendag kom! Ons het verstom gestaan oor die wonder dat God elkeen van ons maak soos Hy ons wil hê en dat ons wie ons is moet gebruik om die Here te dien, selfs al is ons anders as “normale” mense.

Vandag is so ’n bietjie van ’n voortsetting van daardie reis, want daar is baie gelowiges wat nie deur bangheid en twyfel lam gelê word nie en wat weet dat hulle sondes vergewe is en weet wie hulle is en wat hulle kan doen – en nog steeds nie leef soos God wil hê ons moet leef nie, wat nog steeds ’n klomp verskonings het.

En dis hoekom Moses ook een van my helde is. Want Moses het ook ’n paar verskonings gehad en sy verskoning klink vir my heeltemal te bekend, so asof ek myself al dit hoor sê het. Kom ons gaan kyk ’n bietjie ... Wie van julle kan onthou wat Moses se groot verskoning was toe die Here hom daar by die brandende bos kom roep het?

**KAN NIE GOED PRAAT NIE!!!**

Wie kan onthou wat sy ander 4 verskonings was? Want Moses het 5 verskonings gehad... Deel gou met die persoon langs jou en dan kyk ons wie kry dit reg ......

Nou ja, kom ons kyk bietjie hoe iemand wat sukkel om te praat verduidelik waarom hy nie kan gaan nie...

Eksodus 3 en 4:

Moses het sy skoonpa, Jetro, se skape opgepas. Jetro was een van die priesters van Midian.

Moses het al dieper in die woestyn inbeweeg en by Horeb uitgekom. Dit is die berg van God. 2Skielik het die engel van God aan hom verskyn in ’n vlam wat in ’n bos brand. Moses was verwonderd, want die bos het aanhou brand, maar dit het nie uitgebrand nie.

3“Dit is snaaks,” het Moses vir homself gesê. “Hoekom brand die bos dan nie uit nie? Laat ek gaan kyk wat aangaan.”

4Toe die Here sien dat Moses naderkom om ondersoek in te stel, het Hy uit die bos na hom geroep: “Moses, Moses!”

“Hier is ek,” het Moses geantwoord.

5“Moenie nog naderkom nie,” het die Here vir hom gesê. “Trek uit jou sandale. Die plek waarop jy staan, is heilige grond.” 6God sê toe vir hom: “Ek is die God van jou voorouers – die God van Abraham, die God van Isak en die God van Jakob.” Toe Moses dit hoor, het hy sy hande voor sy gesig gehou. Hy was bang om na God te kyk.

7Die Here sê toe vir hom: “Jy kan seker wees dat Ek gesien het hoe swaar my volk in Egipte kry. Ek het gehoor hoe hulle teen hulle slawedrywers om hulp roep. Ek is baie bewus van hoe swaar hulle kry. 8Daarom het Ek gekom om hulle van die Egiptenaars te bevry en hulle weg te lei uit Egipte na hulle eie mooi, groot land.

Dit is ’n land met oorgenoeg kos. Die Kanaäniete, Hetiete, Amoriete, Feresiete, Hewiete en Jebusiete bly nou daar. 9Die volk se noodroep het by My uitgekom en Ek het raakgesien hoe die Egiptenaars hulle verdruk en swaar laat werk. 10Gaan nou! Ek stuur jou na die farao toe. Jy gaan my volk, die Israeliete, weglei uit Egipte.”

11**“Maar wie is ek dan om voor die farao te verskyn?” het Moses vir God gevra. “Hoe kan U dit van my verwag om die Israeliete uit Egipte weg te lei?”**

12God het geantwoord: “Ek sal by jou wees. Wanneer jy die volk uitgelei het uit Egipte en julle God by hierdie berg kom aanbid, sal dit vir jou die bewys wees dat dit Ek is wat jou gestuur het.”

**13Moses het egter teëgestribbel: “As ek by die volk van Israel kom en vir hulle sê: ‘Die God van julle voorouers het my na julle toe gestuur,’ sal hulle my nie glo nie. Hulle sal vra: ‘En wie is Hy?’ Wat moet ek dan vir hulle sê?”**

14God het hom geantwoord: “Ek is soos wat Ek is. Sê maar net vir hulle: ‘Ek Is het my na julle toe gestuur.’” 15God het verder vir Moses gesê: “Sê vir die Israeliete: ‘Die Here, die God van julle voorouers – die God van Abraham, die God van Isak en die God van Jakob – het my na julle toe gestuur.’ Dit sal altyd my Naam wees en dit is wat elke geslag My sal noem.

16“Gaan maak nou die leiers van Israel bymekaar. Sê vir hulle: ‘Ek het die Here, die God van julle voorouers – die God van Abraham, Isak en Jakob – by die bos wat brand, ontmoet. Hy het vir my gesê: Jy kan seker wees dat Ek oor julle bekommerd is en dat Ek raakgesien het wat met julle in Egipte gebeur.

17Ek sal julle uit die onderdrukking in Egipte wegneem na die land waarin die Kanaäniete, Hetiete, Amoriete, Feresiete, Hewiete en Jebusiete nou bly. Dit is ’n land waarin daar volop kos is.’

18“Die leiers van die Israeliete sal aanvaar wat jy sê. Julle moet dan almal saam na die koning van Egipte toe gaan en vir hom sê: ‘Ons het die Here, die God van die Hebreërs, ontmoet. Laat ons toe om drie dae ver die woestyn in te gaan sodat ons daar offers vir die Here ons God kan bring.’

19“Ek weet dat die koning van Egipte julle nie sal laat gaan nie. Hy sal eers gedwing moet word. 20Daarom sal Ek ingryp en Egipte hard slaan met allerhande verskriklike dinge wat Ek met hulle sal laat gebeur. Dan eers sal hy julle laat gaan. 21Ek sal sorg dat die Egiptenaars julle dan goed behandel. Hulle sal julle oorlaai met geskenke. Julle sal nie met leë hande van daar af weggaan nie.

22Die Israelitiese vroue moet dan silwer en goue juweliersware en mooi klere eis van hulle Egiptiese bure en van die Egiptenaars wat in hulle huise is. Laat julle seuns en dogters dit dan dra. So sal julle die Egiptenaars deeglik beroof.”

4 **1Moses het egter nog verder teëgestribbel: “Hulle sal my nooit glo nie! Hulle sal nie doen wat ek vir hulle sê nie. Hulle sal sommer sê: ‘Jy het nie regtig die Here ontmoet nie.’”**

2Toe vra die Here vir hom: “Wat het jy daar in jou hand?” “’n Herderstok,” antwoord Moses. 3“Gooi dit op die grond neer,” het die Here vir hom gesê. Hy gooi dit toe op die grond en dit het ’n slang geword. Moses het geskrik en hy wou weghardloop. 4Maar die Here sê vir hom: “Gryp dit aan sy stert!” Toe Moses dit gryp, het dit weer ’n herderstok geword.

5“Hulle sal hierdie teken glo,” het die Here vir hom gesê. “Dit sal hulle oortuig dat jy die Here, die God van hulle voorouers – die God van Abraham, die God van Isak en die God van Jakob – ontmoet het.”

6Toe sê die Here vir Moses: “Sit jou hand onder jou klere in.” Moses het dit gedoen. Toe hy weer sy hand uithaal, was dit spierwit melaats. 7“Sit nou weer jou hand onder jou klere in,” sê die Here vir hom. Toe hy sy hand uithaal, was dit so gesond soos die res van sy lyf.

8“As die eerste teken hulle nie oortuig het om jou woord te glo nie, dan sal hierdie tweede een hulle oorreed,” het die Here gesê. 9“As hulle ná hierdie twee tekens nog steeds nie oortuig is om jou woord te aanvaar nie, moet jy water uit die Nylrivier skep en dit op die grond uitgooi. Dit sal in bloed verander.”

**10Moses het by die Here gepleit: “Ag, Here, ek is nie goed met my mond nie. Ek was nog nooit iemand wat goed kon praat nie. Selfs waar U nou hier met my praat, haak my tong vas.”**

Uiteindelik kom hy daarby uit dat hy sukkel om te praat..... Hy was te besig om oor ander goed te praat om te onthou dat hy nie kan praat nie...

11“Wie gee vir die mens ’n mond?” vra die Here hom. “Wie maak mense stom of doof? Wie laat hulle sien of maak hulle blind? Is dit nie maar net Ek, die Here, nie? 12Loop, gaan maak soos Ek vir jou sê! Ek sal jou goed laat praat en vir jou voorsê wat jy moet sê.”

**13Maar Moses het bly pleit: “Here, stuur asseblief tog iemand anders.”**

14Toe het die Here Hom vir Moses vererg. “Goed,” het Hy gesê. “Wat van jou broer, Aäron, uit die Leviete? Hy kan tog goed praat. Hy is alreeds op pad om jou te kom ontmoet. Hy gaan baie bly wees om jou weer te sien. 15Jy sal vir hom voorsê wat om te sê. Ek sal julle help om te praat en vir julle sê wat moet gebeur.

16Aäron sal namens jou met die volk praat. Hy sal jou mond wees. Jy sal soos God wees wat vir hom voorsê wat hy moet sê. 17Maak seker dat jy jou herderstok by jou het sodat jy daarmee die tekens kan doen wat Ek jou geleer het.”

Het julle Moses se 5 verskonings gehoor? En het van dit vir julle bekend geklink? Kom ons gaan kyk gou na elkeen:

**Moses se 5 verskonings:**

1. Ek is nie goed genoeg nie:

**3:11: ““Maar wie is ek dan om voor die farao te verskyn?” het Moses vir God gevra. “Hoe kan U dit van my verwag om die Israeliete uit Egipte weg te lei?””**

Iemand anders sal beter wees! Ek is nie goed genoeg nie! Stuur die dominee, stuur die ouderling! Ek kan nie met mense wat swaarkry praat nie – bel die dominee. Ek kan nie vir my baas van Jesus vertel nie – ek is nie belangrik genoeg nie! Ek kan nie my kinders se geestelike reis lei nie – laat die skool en die kerk dit doen! Klink dit bekend?

2. Ek weet nie genoeg nie:

**3:13: ““As ek by die volk van Israel kom en vir hulle sê: ‘Die God van julle voorouers het my na julle toe gestuur,’ sal hulle my nie glo nie. Hulle sal vra: ‘En wie is Hy?’ Wat moet ek dan vir hulle sê?””**

Ek sal nie al die vrae kan antwoord nie! Ek weet nie genoeg nie! Sê nou hulle vra dit en dit en dit en ek kan nie antwoord nie?!!! Huh, wat dan?!!! Ek verstaan nie alles nie, ek ken nie my Bybel goed genoeg nie, ek het nie al die antwoorde nie – gebruik iemand anders! Klink dit bekend?

3. Hulle gaan nie luister nie:

**4:1: ““Hulle sal my nooit glo nie! Hulle sal nie doen wat ek vir hulle sê nie. Hulle sal sommer sê: ‘Jy het nie regtig die Here ontmoet nie.’””**

Dit gaan nie werk nie! En wat dan! Ek weet dat hulle nie sal luister nie. En dan gaan hulle my nog spot ook. Of hulle gaan snaaks van my dink. Of my werk gaan in gedrag wees. Of hulle gaan ophou om my vriende te wees. En wat help dit! Nee wat, ek gaan nie eers probeer nie, want die gevolge gaa te erg wees! Klink dit bekend?

4. Ek het ’n goeie verskoning:

**4:10: ““Ag, Here, ek is nie goed met my mond nie. Ek was nog nooit iemand wat goed kon praat nie. Selfs waar U nou hier met my praat, haak my tong vas.””**

Vir iemand wat nie kan praat nie, praat hy darem baie! Wat is jou verskoning? Ek is ’n introvert; ek hou nie van mense nie; ek sukkel om voor ander te praat; ek is skaam; ek sukkel om myself uit te druk; ek hakkel; ek is bang..... Klink dit bekend?

5. Stuur iemand anders:

**13Maar Moses het bly pleit: “Here, stuur asseblief tog iemand anders.”**

Uiteindelik besef Moses dat sy verskonings nie werk nie, dat die Here wat hom stuur soveel groter is as sy verskonings; dat die Here wat hom stuur, AL sy foute en tekortkominge kan gebruik of verander of verryk. Uiteindelik besef Moses dat die probleem nie is dat hy nie goed genoeg is nie – die probleem is dat hy nie genoeg glo nie. Die probleem is dat hy nie genoeg vertrou dat God hom soos hy is kan en wil gebruik nie. Die probleem is dat hy nie wil insien dat die God wat hierdie Moses gemaak het, hierdie Moses wil gebruik nie. En daarom gee hy eenvoudig oor: *“Stuur iemand anders.”*

’n Mens kan sy gedagtes amper hoor – ek het eintlik geen verskoning nie, ek is net nie lus nie! Ek weet ek kan, maar dit lyk te moeilik. Ek weet ek kan, maar dit vra opoffering.

Opoffering – daar is nou ’n woord. Want dit is wat God van jou vra: jy kan, offer jouself op!

En hierdie wonderlike God van ons vra nie van ons iets wat Hyself nie bereid is om te doen nie – God het Homself opgeoffer vir my en jou! Dis die kern van ons geloof! Jesus Christus het Homself geoffer vir my. Aan die kruis het Hy vir my sondes betaal – dis vergewe!

Die aand voor die kruis is Jesus in die tuin. Sy Vader roep Hom vir ’n moeilike taak – gaan doen dit waarvoor jy op aarde is. Jesus se antwoord: “Ek is bang. Dit gaan nie lekker wees nie. As dit kan, sê dat Ek dit nie meer hoef te doen nie........ Maar as dit is wat Ek moet doen, offer Ek myself op.”

Hoe antwoord jy vandag die Here?

Soos Moses: Ek wil nie, ek is nie lus nie, ek hou nie van die gevolge nie – stuur iemand anders!

Soos Jesus: Ek wil nie, Ek is nie lus nie, Ek is bang vir die gevolge – stuur My!

Romeine 12:1, 2:

As julle dink aan alles wat God in sy groot ontferming vir julle gedoen het, gee dan julleself aan Hom as ’n lewende en heilige offer. Dit is dié soort offer waarvan Hy hou, en wat julle diens aan God werklik sinvol maak. 2Moenie julle leefstyl aanpas by die gedragspatrone van hierdie wêreld nie, maar laat God julle omvorm deurdat Hy julle denkpatrone vernuwe. Dan sal julle goed kan onderskei wat Hý wil hê dat julle moet doen, naamlik dit wat werklik goed en aanvaarbaar en volmaak is.

[VIDEO: TYPEWRITER ARTIST]

AMEN.